EESTI ADVOKATUURI JUHATUS

ISTUNGI PROTOKOLL

12. mai 2020. a nr 12

Tallinn

**Seoses alaealisi esindavate advokaatide täiendusõppe kohustusega**

Vandeadvokaat A esitas avalduse, milles märgib, et juhatuse otsusega on koolituste läbimine kohustuslik kõigile advokaatidele, kes esindavad alaealisi riigi õigusabi korras hooldusõiguse, suhtlusõiguse ja eestkoste seadmise asjades ning kriminaalasjades. Alates 01.01.2021. a võivad eelnimetatud asjades laste esindamisega seotud tellimusi RIS-is vastu võtta üksnes advokaadid, kes on läbinud kõik kolm nimetatud advokatuuri korraldatud koolitust. Advokaat on läbinud 20.04.2018 - 27.08.2018 Tartu Ülikoolis täiendusõppe programmi „Laste esindajate professionaalsuse tõstmine - lapse osalemise toetamine perest eraldamise menetluses.“ Advokaat soovib teada, kas ta peab täiendavalt läbima juhatuse otsusega ette nähtud kolm täiendavat koolitust.

Juhatuse 21.01.2020 otsusega kehtestati alaealisi esindavate advokaatide täiendusõppe kohustus. Juhatus otsustas, et alates 01.01.2021 on riigi õigusabi korras alaealiste esindamise õigus hooldusõiguse, suhtlusõiguse ja eestkoste seadmise asjades ning kriminaalasjades üksnes advokaatidel, kes on läbinud vastavad advokatuuri korraldatud koolitused.

Juhatus selgitab, et juhatuse poolt kinnitatud koolitusprogramm alaealisi esindavatele advokaatidele on läbimiseks kohustuslik sõltumata sellest, milliseid muid koolitusi on kolleegid täiendavalt läbinud.

**Juhatus**

**O T S U S T A S**

**Teha juhatuse seisukoht advokaadile teatavaks.**